Fir-raba' Konferenza ta' Brussell dwar “L-Appoġġ għall-futur tas-Sirja u r-Reġjun”, il-komunità internazzjonali wiegħdet total ta' EUR 6.9 biljun lis-Sirja u lill-pajjiżi ewlenin li jospitaw lir-refuġjati Sirjani għall-2020 u lil hinn, Minn dan l-ammont, l-Unjoni Ewropea globalment wiegħdet 71%, jew EUR 4.9 biljun, b' EUR 2.3 biljun mill-Kummissjoni Ewropea u EUR 2.6 biljun mill-Istati Membri tal-UE. L-UE u l-Istati Membri tagħha huma l-akbar donatur li jindirizza l-konsegwenzi tal-kriżi Sirjana b'total ta' EUR 20 biljum ta' assistenza umanitarja, ta' stabilizzazzjoni, ta' żvilupp u ekonomika mobilizzata mill-2011. Il-Konferenza ta' Brussell IV, li saret b'mod virtwali mit-22 sat-30 ta' Ġunju u ġiet kopreseduta man-Nazzjonijiet Uniti, laqqgħet l-atturi kollha rilevanti minn aktar minn 80 pajjiż u organizzazzjoni internazzjonali. Huma indirizzaw is-sitwazzjoni preżenti fis-Sirja u fir-reġjun u ġeddu l-appoġġ tagħhom għall-isforzi mmexxija min-NU għal soluzzjoni politika komprensiva tal-kunflitt. Il-Konferenza tat ukoll pjattaforma unika għad-djalogu mas-soċjetà ċivili. Ir-Rappreżentant Għoli/il-Viċi President Josep Borrell qal: “Kważi 10 snin ta' gwerra fissru li nofs il-popolazzjoni Sirjana kellha taħrab minn darha. Aktar minn nofs miljun persuna mietu. Ġenerazzjoni sħiħa ta' tfal Sirjani jafu biss il-gwerra. Il-futur tagħhom u l-futur ta; pajjiżhom għadu qed jinżamm ostaġġ. L-Ewropa ma tistax u mhix se tinjora dan. Is-Sirjani kollha ħaqqhom futur aħjar, b'aktar paċi. Illum laqqajna flimkien l-atturi kollha internazzjonali rilevanti biex nikkonfermaw l-impenn tagħna biex nappoġġjaw lin-nies Sirjani u l-isforzi tan-NU biex tinstab soluzzjoni politika komprensiva u dejjiema għall-kunflitt Sirjan. Il-Kummissarju għall-Immaniġġjar tal-Kriżijiet, Janez Lenarčič żied: Is-Sirjani għadhom qed jgħixu fid-dell tal-gwerra. Is-sitwazzjoni umanitarja fis-Sirja għadha mwiegħra, u l-pandemija tal-coronavirus kompliet taċċentwa l-bżonnijiet tal-aktar komunitajiet vulnerabbli. L-UE tinsab impenjata biex tkompli tgħin lill-poplu Sirjan u tospita l-komunitajiet għal kemm hemm bżonn żmien.” Il-Kummissarju għall-Viċinat u t-Tkabbir, Olivér Várhelyi, qal: “L-UE kkontribwiet għal EUR20 miljun b'reazzjoni għall-kriżi Sirjana, u laħqet kważi 7 miljun refuġjat u persuna vulnerabbli f'komunitajiet ospitanti. Bil-wegħda tal-lum tal-UE l-appoġġ tagħna jkompli. Tul ir-reġjun, l-UE għenet biex jinbnew skejjel, biex tingħata edukazzjoni, jinħolqu xbieki ta' sikurezza soċjali, jiġu ġġenerati l-impjiegi u tiġi żgurata stabilità makroekonomika, b'appoġġ tar-refuġjati u tal-komunitajiet ospitanti. Aħna se naħdmu biex terġa' tibda l-ekonomija tar-reġjun, biex ngħinu bl-irkupru ta' wara l-COVID-19 u biex nindirizzaw il-problemi li kienu jeżistu qabel. Il-kopresidenti adottaw dikjarazzjoni konġunta. Sfond Mill-2017, il-Konferenzi ta' Brussell dwar “Nappoġġaw il-futur tas-Sirja u r-Reġjun” laqqgħu flimkien il-komunità internazzjonali b'appoġġ tal-isforzi tan-NU favur soluzzjoni politika tal-kunflitt, f'konformità mar- Riżoluzzjoni tal-Kunsill tas-Sigurtà tan-NU 2254. Huma ppermettew lill-komunità ospitanti li twiegħed appoġġ umanitarju u finanzjarju essenzjali għall-popolazzjoni Sirjana u għall-pajjiżi ġirien li jospitaw ir-refuġjati Sirjani. Il-konferenzi offrew ukoll pjattaforma biex tlaqqa' flimkien ir-rappreżentanti minn organizzazzjonijiet Sirjani, reġjonali, internazzjonali mhux governattivi u tas-soċjetà ċivili flimkien ma' dawk li jfasslu l-politika matul il-”Jiem ta' Djalogu”. Jien ta' Djalogu mas-soċjetà ċivili Matul l-erba' panels ta' diskussjoni b'xandira diretta tal-Jiem ta' Djalogu (22-23 ta' Ġunju), ir-rappreżentanti tas-soċjetà ċivili u tal-NGOs minn organizzazzjonijiet Sirjani, reġjonali, internazzjonali mhux governattivi u tas-soċjetà ċivili kellhom skambju ma' ministri u uffiċjali għolja li jieħdu d-deċiżjonijiet mill-UE, in-NU, il-pajjiżi ġirien tas-Sirja u sħab internazzjonali oħra. Id-diskussjoni online iddiskutiet ir-rwol tan-nisa, taż-żgħażagħ u tas-soċjetà ċivili fil-bini tal-futur tas-Sirja; rispons reġjonali u rkupru affaċċjati mill-Coronavirus; l-appoġġ u l-ħarsien tal-popolazzjoni spostata tas-Sirja u l-ħtiġijiet immedjati li jirriżultaw mis-sitwazzjoni umanitarja. Il-Jiem ta' Djalogu kienu segwiti minn aktar minn 35 000 persuna u għadhom online, inkluż id-diskorsi tal-Kummissarji Várhelyiu Lenarčič. Huma kkumplimentaw proċess wiesa' ta' konsultazzjoni online li sar fix-xhur ta' qabel il-Konferenza, u li ġabru inputs minn aktar minn 1 400 individwu u organizzazzjoni. Ir-rakkomandazzjonijiet li jirriżultaw minn dawk il-konsultazzjonijiet intbagħtu minn relaturi tal-NGO waqt il-laqgħa Ministerjali tal-lum. Avvenimenti paralleli Mill-24 sat-30 ta' Ġunju, saru online għadd ta' avvenimenti paralleli ospitati mill-Istati Membri tal-UE, pajjiżi sħab, aġenziji tal-UE u organizzazzjonijiet internazzjonali oħra. Fid-29 ta' Ġunju, ir-Rappreżentant Għoli/il-Viċi President JosepBorrell u l-Mibgħut Speċjali tan-NU għas-Sirja Geir Pedersen permezz ta' konferenza bil-videowettqu skambju ma' grupp varjat ta' rappreżentanti mis-soċjetà ċivili Sirjana u man-nisa Sirjani. Il-Wirja virtwali tal-UE “Vuċijiet mis-Sirja u r-Reġjun” titfa' dawl fuq il-ħajja tan-nies affettwati mill-kriżi Sirjana u r-reżiljenza u d-determinazzjoni straordinarja tagħhom. Żewġ avvenimenti kulturali ospitati minn BOZAR saru wkoll fil-marġni tal-Konferenza. Ir-rekordings tal-kunċert tad-Damast Duo fl-24 ta' Ġunju u l-konverżazzjoni tal-bieraħ mal-artista viżwali Sulafa Hijazi u mal-klarinist u kompositur Kinan Azmeh tad-29 ta' Ġunju dwar ir-rwol tal-arti fil-kunflitt, jibqgħu disponibbli online. L-appoġġ tal-UE bi tweġiba għall-Kriżi Sirjana Ir-raba' Konferenza ta' Brussell ikkonnfermat mill-ġdid l-impenn kontinwu tal-UE biex tappoġġja u twieġeb għall-bżonnijiet tas-Sirjani fis-Sirja u fir-reġjun u tal-komunitajiet ospitanti tagħhom fil-pajjiżi ġirien. Mill-2011, l-appoġġ tal-UE pprovda lil miljuni ta' Sirjani u komunitajiet ospitanti b'assistenza tal-ikel, kura tas-saħħa u servizzi ta' ħarsien, bħall-ħarsien tat-tfal u sforzi biex tiġi evitata vjolenza bbażata fuq is-sess. L-UE tat ukoll assistenza lill-popolazzjoni ċivili fl-oqsma tal-edukazzjoni, il-ġustizzja u l-għixien. Fis-Sirja, l-UE ma taħdimx mar-reġim jew permezz tiegħu. L-għajnuna umanitarja tal-UE hija disponibbli fis-Sirja kollha skont il-kriterju uniku tal-ħtiġijiet. L-UE tappoġġja wkoll l-iżvilupp ta' soċjetà ċivili bsaħħitha, b'enfasi speċifika fuq in-nisa u ż-żgħażagħ bħala l-atturi għal bidla fil-futur tas-Sirja. Għal Aktar Informazzjoni Sit web tal-Konferenza Dikjarazzjoni tal-Kopresidenti Rapport dwar il-verifika finanzjarja Rapport dwar il-konsultazzjonijiet online mas-soċjetà ċivili Rekordings tal-Jiem ta' Djalogu Stqarrija stampa dwar l-iskambji tar-Rappreżentant Għoli Josep Borrell mar-rappreżentanti tas-soċjeta ċivili fis-Sirja Il-wirja Voices from Syria and the Region Skeda Informattiva: L-UE u l-kriżi Sirjana it-tweġiba għall-kriżi Sirjana: skeda informattiva dwar l-appoġġ tal-UE fis-Sirja, fil-Ġordan, il-Lebanon u fit-Turkija